Vocalis posterior alta rotundata
Vocalis postica alta rotundata est sonus vocalis, qui in alphabeto Latino <u> littera et in alphabeto Cyrillico <У> littera et in alphabeto Graeco <ου> digrammate notatur; etiam in orthographia Francogallica ad <ou> digramma decurritur. Vocalis postica alta rotundata [u] signo notatur in abecedario phonetico internationali.

Insignia 
 In pronuntiatu corpus linguae in partem posticam cavi oris vergit.
 In pronuntiatu radix linguae adeo adsurgit, ut spatium inter dorsum linguae et palatum aliquatenus contrahatur. Itaque, cum meatus aêris non totus claudatur, praestat [u] vocalem potius altam quam clausam dicere.
 In pronuntiatu labra ita porriguntur, ut [u] pronuntiata velut de rotundo oris hiatu exire videatur.

Bibliographia 
 Clark, John Ellery & Yallop, Colin (1990) An introduction to phonetics and phonology. Oxford: Blackwell.
 Ladefoged, Peter (2004) Vowels and consonants. An introduction to the sounds of languages. 2nd ed. Oxford: Blackwell.

Vocales